咸陽縣令求清渭樓詩和何子應長句
作者：蘇籀
朝代：宋

paragraphs: 秦如蒹葭未飽霜，四維不舉空豪强。
神疲鬼乏赴功利，兆自襄公終始皇。
富極薰天力斡地，諸侯西來誰敢當。
范雎李斯乘利勢，蒙驁白起先戎行。
韓盧前奔宋鵲舉，角逐海內如驅羊。
干戈取之刑法治，舉事夸淫惟快意。
時移數盡非徒然，直筆汗青遭唾毀。
咸陽宮殿無尺瓦，直抵南山是禾稼。
山巔觀闕總成塵，清渭東流無晝夜。
昔時此水貫宮垣，今日淪漣縣樓下。
無復秦娥洗粧水，時有村童飲牛馬。
秋波泠泠泛紅葉，春天波蕩桃花節。
清名不與世榮辱，混濁何嘗妨至潔。
八川分流皆異態，七澤胸中無芥蔕。
直須面面倚危欄，殫睹雍州原野火。
樓中有客雍門彈，坐上悲歌擊樽壞。
何侯精采如琳琅，携詩揖我謂我臧。
我今爲子登樓賦，書版一諷悲興亡。